এই তিন ধরনের গেজ কণার মধ্যে আমাদের সবচেয়ে বেশি পরিচিত হচ্ছে ফোটন কণা । আমরা আমাদের চারপাশে যত আলো (আমরা নিশ্চয় জানি যে আলোও এক প্রকার তড়িচ্চুম্বকীয় তরঙ্গ ) বা তড়িচ্চুম্বকীয় তরঙ্গ দেখি সবই ফোটন । যেমন আমরা বাসা- বাড়িতে বাল্ব জ্বালাই , বাল্বের এই আলো আসলে ফোটন কণার বন্যা বলা যায় । আমরা মোবাইলে কথা বলি , মোবাইল মূলত তড়িচ্চুম্বকীয় তরঙ্গের মাধ্যমেই যোগাযোগ করে আর তাই এখানেও ফোটন কণার ব্যাপারটা চলে আসছে । শুধু কি তাই! আধুনিককালে যোগাযোগের জন্য তারবিহীন যত ডিভাইস ব্যবহার করা হয় তার সবই তড়িচ্চুম্বকীয় তরঙ্গের মাধ্যমে যোগাযোগ রক্ষা করে । আমরা ফাইবার অপটিক ক্যাবলের সাথে পরিচিত , আর এই ফাইবার অপটিক ক্যাবলের মধ্য দিয়ে ফোটন কণার চলার মধ্য দিয়েই কিন্তু যোগাযোগ হয় ।